Okresná prokuratúra Košice I 
Mojmírova 5, 041 47 Košice 1 	

Sp. zn. : 4 Pv 794/11/8802	Košice I, 20.9.2013
EEČ : 2-63-259-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Košice I
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
v Košiciach a inde v dobe od mesiaca jún 2011 až doposiaľ si neplní pravidelne svoju vyživovaciu povinnosť voči svojim deťom XXXXX XXXXX, nar. XXXXX, XXXXX XXXXX XXXXX, nar. XXXXX a XXXXX XXXXX, nar. XXXXX, hoci mu táto  vyplýva priamo zo zákona o rodine č. 36/2005 Z. z. v spojení so zákonom č. 601/2003 Z.z. o životnom minime, podľa ktorého je povinný prispievať 30 % zo sumy životného minima na každé dieťa, čím takto svojím konaním dlhuje matke detí XXXXX XXXXX na výživnom za obdobie od júna 2011 do júla 2013 sumu vo výške 1.052,93 €

lebo zanikla trestnosť činu

Odôvodnenie:
	Policajt OO PZ XXXXX - XXXXX uznesením sp. zn. XXXXX zo dňa 25.11.2011 začal trestné stíhanie a následne uznesením vyšetrovateľa OR PZ, OKP v Košiciach zo dňa 30.11.2011, sp. zn. XXXXX bolo vznesené obvinenie XXXXX XXXXX pre prečin zanedbania povinnej výživy podľa § 207 ods. 1,  Trestného zákona, ku ktorému malo dôjsť tak, ako je to uvedené vo výrokovej časti tohto uznesenia.
	
V danej veci podala dňa 26.10.2011 XXXXX XXXXX, nar. 15.03.1976 trestné oznámenie na svojho manžela XXXXX XXXXX, pre nepravidelné platenie výživného a to za obdobie od júna 2011 až doposiaľ, pričom uviedla, že je s manželom v rozvodovom konaní a súd doposiaľ neurčil výšku výživného. 

Do spisu boli zabezpečené rodné listy detí, potvrdenia o návšteve školy, správy o obvinenom, evidenciu priestupkov a odpis z registra trestov.

Súčasťou spisu sú výsluchy poškodenej XXXXX XXXXX na č.l. 24-44, kde pri poslednom výsluchu dňa 09.09.2013 uviedla, že obvinený XXXXX XXXXX dňa 31.07.2013 uhradil sumu vo výške 1.010,-libier ( 1.168,-€ ), čo predstavuje dlžné výživné ako aj výživné za mesiac august 2013, teda uhradil celé dlžné výživné. To, že obvinený uhradil výživné je potvrdené aj výpisom z účtu poškodenej. 

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

Podľa § 86 písm. a/ Trestného zákona trestnosť činu zaniká aj vtedy, ak ide o trestný čin zanedbania povinnej výživy podľa § 207 Trestného zákona, ak trestný čin nemal trvalo nepriaznivé  následky a páchateľ svoju povinnosť dodatočne splnil skôr, než sa súd odobral na záverečnú poradu. 

Na základe vyššie uvedeného možno skonštatovať, že boli splnené podmienky osobitného ustanovenia o zániku trestnosti činu podľa § 86 písm. a/ Trestného zákona              a teda  došlo k zániku trestnosti zanedbania povinnej výživy podľa § 207 ods. 1 Trestného zákona  a preto bolo potrebné rozhodnúť tak, ako je to uvedené vo výrokovej časti tohto ustanovenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jozef Stanko
prokurátor